Ich, bruͦder Johans Gruͦber, Tùtsches ordens lùppriester ze Berne, tuͦn kunt ✳ menglich mit disem brieff, daz ich hab gesehen und von wort ✳ ze worte ùberlesen ✳ vier ✳ gantz
und guͦt briefe, wolversigelt, ✳ die von wort ze worte ✳ stand, ✳ als hie nach geschriben stat: ✳ ✳ tenor prime lr̄e: ✳ ✳ ✳ wir, Lùppolt, von gots gnaden hertzog ze ✳
Oͤsterich und ze Styr, ✳ verjehen und tuͦn kunt allen den, die disen brief an sehent oder hoͤrent lesen, ✳ daz wir von unsern und unsere bruͤdere wegen ✳ dem erbnˀ
manne Uͦlrichen von Galmaton, dem schultheisszen von Sempach, ✳ fùr die zwoͤlf march silbers, ✳ die wir ime schuldig sint umb sinen dienst, ✳ haben wir im
gesetztet ✳ drù pfunt und zwoͤlf schillinge phennīge gelts ✳ uf den guͤtern, die hie nach geschriben sint, ✳ ze hand, ze nùtzend und ze nieszend ✳ als lange untz wir
und unsere bruͤdere oder erben ✳ die drù pfunt und zwoͤlf schilling phennīg geltes ✳ von im und sinen erben erloͤsen ✳ mit zwoͤlf marchen silbers. und ist dis
das guͦt ze Gebisdorf, uf Peters guͦt ab Letten ✳ fùr ein swin zwoͤlf schilling, ✳ daz sol nùne wert sin, ✳ uf Heinrichs guͦt Kornlis ✳ fùr ein swin zechen schillinge,
daz sol sibener wert sin von alter, ✳ uf Wˀnlins in der Huͦbe guͦt zechen schilling fùr ein semelich swin, uf Uͦlrichs in Gassen guͦt ✳ zehen schilling fùr ein semlich swin, ✳ uf Berchtoltz Fryen guͦt ✳ zechen schilling fùr ein semlich swin, ✳ uf ✳ Johans guͦt ab Letten zechen schilling fùr ein semlich swin ✳ und uf ✳ Johans Gùllehorn guͦt zechen schilling fùr ein semlich swin. ✳ und ze eim urkùnde dirre dinge ✳ han wir dem vorgen̄ Uͦlrichen gegeben disen brief, ✳ besigelt ✳ mit unserm
ingesigel. ✳ der ist geben ze Baden, ✳ an dem samestage nach der einliftuseng martirer tage, ✳ do man zalt von gots gebùrte ✳ drùtzechen hundert jar
und da nach in dem fùnfzechenden jar. ✳ tenor scd̄e lrē:
allen, die disen brief ✳ an sehent, lesent oder hoͤrent lesen, thuͦn ich kunt Panthaleon von Galmton, ein edeler knecht, ✳ daz ich miner elicher husfrowen, fro Annen, Thomas, seligē,
tochter von Wissemburg, ✳ han gemachet und gegeben ✳ und gib mit disem gegenwùrtigen brief ✳ zuͦ einer rechter, elicher morgentgabe, ✳ als sitt ✳ recht und gewonlich ist, ✳ sechzig
guldin, guͦter und genger ✳ Florentier ,✳ Zofinger gewichte, ✳ mit bedachtem muͦte und gesundem libe. ✳ und hier umbe ze einer merˀ und gewerˀ sichˀheit, ✳ so han ich, der vorgenāt
Panthaleon, der egen̄ miner elichen husfròwen umbe die vorgeschriben sechtzig guldin ✳ gesetzet und in geben ✳ ein pfant, ✳ daz ich hab von minen vordern ze erbe inne, ✳ ze Gebisdorf ✳ in dem dorffe, ✳ daz da gelegen ist ze nechste ✳ bi Windes und Kùngsvelt, dem kloster, in Kostentzer bystuͦme, ✳ und ich dasselbe pfant inne han von erbe ✳ von minen gnedigen
herren, ✳ der fùrsten und hertzogen von Oͤsterich, ✳ und jerlich giltet vierdhalb pfunt und zwein schilling pfennīg guͦter Zofinger mùntze und gand ab den guͤtˀn us dem vorgeschribenen dorffe ze Gebisdorf, ✳ als an dem brief als an dem brief ✳ sunderlich benemmet ist, ✳ der da ùber von den vorgeschriben hertzogen, minen sunderlichen gnedigē hˀrē,
minen erben gegeben ist ✳ und ich denselben brief inne han. wa aber weri oder sich keines weges fuͦgti, daz kein gebreste viele ✳ mit keinˀleye sache von urliges wegen oder
keiner ander dingen in das vorgeschriben pfant ze Gebisdorf, ✳ daz es nit den vorgeschriben zins und gelte mòchte tragen ✳ oder es nit gevieli miner der vorgenan̄ elichē
husfrowen, fro Annen, umb die vorgen̄ ✳ sechtzig guldin, ir morgentgab, ✳ so verbinde ich mich und min erben mit disem brief, ✳ daz ich oder min erben, ✳ ob ich nit enweri,
si sond wisen und versorgen uf andern minen guͤtˀn, ✳ daran si sicher mag sin, ✳ wenne ich, oder min erben ✳ hier umbe von ir gemant werdent. ✳ und das dis alles stete, sicher,
veste ✳ und wàr belibe, ✳ so han ich, der vorgen̄ Panthaleon von Galmthon, min ingesigel gehenket an disen brief. ✳ ich han och durch ein merer sichˀheit ✳ ernstlich und flissentlich
gebetten ✳ den fromen, vesten ritter, hern Mathis von Bùttkon, ze Schenken gesessen, ✳ daz er sin ingesigel ouch henke an disen brief. ich, der vorgen̄ hˀn Mathys, ein ritter, von
Bùthikon, ✳ von bette wegen dez vorgeschriben Panthaleons von Galmthon ✳ han min ingesigel gehenket an disen brief, ✳ der geben wart, ✳ do man zalt von gots gebùrt
drùtzechenhundert jar, dar nach in dem nùn und viertzigostem, ✳ an dem tag, als sant Paulus bekert wart, vor der liechtmiss₎. ✳
tenor tertie lr̄e:
allen den, die disen brief ansehent oder hoͤrent lesen, kùnd ich, Peter von Entlibuͦch, do schulth̄ ze Sempach, ✳ daz fùr mich kamen ze Sempach in der stat, ✳ da ich offenlich ze gericht
sass ✳ ze handen und an stat ✳ der hochgebornen fùrsten, miner gnedigen herren von Oͤsterich, Panthaleon von Galmton, ein edelknecht, mit siner elichen husfrowen, ✳ vro Annen,
und offnote, da vor mir, ✳ daz er der selben Annen, siner elichen husfrowen, ✳ guͦtes ingenomen hette und in sinen nutze bekert hette achtzig pfungt stebler mùntz, ✳ genger ✳ und genêmer, ✳ und lies an recht, ✳ ob er iro da fùr ✳ nit wol setzen moͤchte ✳ sin hus und hofstat und garten, gelegen ze Sempach in der stat, ✳ daz er gekouffet hatte von sinen bruͦdeˀ,
Johans von Galmton. ✳ daz ouch im da vor mir offenlich und einhellenclich erteilt wart, ✳ daz er es wol tuͦn moͤchte. ✳ do gieng er dar und saste der vorgen̄ Annen, siner
elichen wirtinen,✳ daz vorgen̄ hus, ✳ hofstat und garten fùr die vorgeschriben achtzig pfunt in rechtes pfandes wise ✳ und erzech sich ouch darùber ✳ der vogtye und gap ira
ùber ze rechtem vogte Waltheren Schmit, burgn̄ ze Sempach, ✳ und tet und vˀtigot dis alles, ✳ als im mit gevelter urteil erteilet wart. ✳ daz ich, der vorgen̄ Panthaleon,
vergich, das ich es alles getan han ✳ und loben es ouch alles stet ze hanne ✳ und dar wider niemer ze tuͤnde noch achten, getan mit keinen sachen, wie si geheissen sin, ane
geverde. ✳ und binde ouch darzuͦ min erben. ✳ hie bi waren Johans von Engelwartingen, Uͦlrich Gumpo, Walther Krampf, Walther von Uffikon und andere erbˀ lùte.
und das dis alles stet belibe, ✳ so han ich, der obgen̄ schulth̄, min ingesigel gehenket an disen brief, ✳ wond es alles vor mir mit urteilt beschehen ist und och durch bette dez
vorgen̄ von Galmton, geben ze Sempach, do man zalt von gottes gebùrt drùtzechenhundert und zwey und sechtzig jar. ✳
tenor quarte lr̄e:
allen den, die disen brief an sehent oder hoͤrent lesen, ✳ kùnd und vergich ich, Uͦlrich von Gundoldingen, burgeˀ ze Sempach, ✳ daz ich offenlich ze gerichte sass ze Sempach in der stat, ✳ an stat
dez wolbescheiden Panthaleons von Galmton, ✳ der do ze mal schulth̄ was ze Sempach, ✳ und mich mit gevelter urteil an sin stat satzte ✳ und im och daz erkennet wart ✳ einhellenkl̄
mit urteilt, ✳ daz er es wol tuͦn mòchte, ✳ wand inn die selbe sach angieng ✳ und beruͦrte, ✳ die dozemal vor mir gevˀtigot wart. ✳ und do dis beschach mit urteil, do gienge dar ✳ die erbˀ
frowe fro Anne, Thomas, seligen, von Wissemburg, eliche tochter, und stalte sich da mit fùrsprechen vor mir ✳ und mit ir wissenthaftem vogte und elichem manne, ✳ dem obgen̄
Panthaleon von Galmton, und lies an recht, ob ✳ si wol iro hus und hofstat mit aller zuͦgehoͤrde, ✳ gelegen ze Sempach, und alles ir guͦt, ✳ daz si in dem huse dozemal hatte ✳ odˀ
darinne funden wurde nach irem tode, und darnach alles ir guͦt, ✳ daz si nach irem tode liesse, ✳ wa es gelegen were ✳ oder wie es geheissen were, ✳ wol setzen moͤchte ✳ der erberē
tochter, iro lieben muͦmen Katherinen, Ruͦdolfs tochter vom Bach, ✳ die och dozemal da under ougen stuͦnd, ✳ da wart ir einhellenclich erteilt, ✳ daz si nande ✳ war fùr ✳ si iro es setzē
welte und si es denne wol tuͦn moͤchte. ✳ do sprach si, si wolte iro es setzen fùr zweihundert guldin, guͦter und geber, ✳ do waret iro aber do einhellenclich erteilt, daz si iro es
ingebe und saste ✳ mit iro hand und iro elichem mannes hant und wissenthaften vogts, Panthaleon von Galmton, vorgen̄, mit minˀ hand, dez egen̄ richtˀs. ✳ und do dis alles gevˀtigot
waret ✳ mit gesamnotˀ urteilt, ✳ do gieng die obgen̄ frow Anne dar mit irem elichem māne und wissenthaften vogte, Panthaleon von Galmton, ✳ und saste der obgn̄ iro lieben muͦmen,
Katherinen, ✳ das vorgeschriben hus und alles iro guͦt in rechtes pfandes wise fùr zweihundert guldin und tet und vˀtigote dis alles mit miner hand, dez vorgen̄ richtres, ✳ mit
allen worten, werken und geberden, ✳ so si es tuͦn solte, und iro einhellenclich erteilt wart, ✳ und gap iro och do under ougen darùber ✳ ze rechtem vogte ✳ den wolbescheiden ✳ Walthˀn Schmit,
burger ze Sempach, ✳ und tet ✳ dis och alles nach dem, als da einhellenclich erteilt wart, dez ich, die obgen̄ ✳ vro Annen, vˀgich, daz ich alles, das vor von mir geschriben stat, ✳ getan, gevertigot und mich erzùgen han muͦtwillenclich und umbetwungenlich mit gesundem libe und wolbedahtem muͦte ✳ und loben, es och alles stet ze hande und dar wider niemer
ze tuͤnde, ✳ noch achten, getan mit keinen sachen ✳ noch gerichten, ✳ geistlichen noch weltlichen, ✳ noch àn gerichte, mit keinen sachen, fùnden, artikel oder uszùgen, ✳ die nu funden
sint ✳ oder noch finden moͤchten werden ✳ da mitte ✳ dar wider getan mochte werden in keinen weg àne alle gevˀde, ✳ und binden och harzuͦ alle min erben vestenclich mit disem
briefe. ✳ hie bi waren Ruͦdolf von Reitnòw, Johans von Altwis, Peter und Walther von Uffikon, Peter Walther, burger ze Sempach, und ander erber lùte. und das dis alles ✳ stet
belibe, ✳ so hein wir, der ✳ schulth̄ und rat ze Sempach, unser stat insigel gehenket an disen brief ✳ durch bette der obgen̄ fro Annen ✳ und wand es alles in unser stat vor offenem
gerichte beschehen ist. ich, der obgenant Panthaleon von Galmton, han och min ingesigel gehenket an disen brief in vogts wise, wond es alles mit miner hand gevˀtigot ist. geben
do man zalt von gots gebùrt drùtzechenhundert ✳ jare, ✳ darnach ✳ im sibentzigosten jare, uf sant Agnesen tag. ✳ ✳ ✳ und wond ich, der vorgen̄ lùppriester von Berne, ✳
die obgeschriben ✳ vier ✳ brief ✳ also gesehen und ùberlesen hab, als vor stat, ✳ harumb so hab ich ze einˀ gezùgsami min ingesigel gehenket ✳ an disen brief, ✳ der geben ist ✳ an dem
nechsten mendage nach der einlif thuseng megden tag, do man zalt von gots gebùrt thuseng vierhundert und zwey jare. ✳